แอสเซทพลัสชูตราสารหนี้จ่าย3.10-3.20%
บลจ.แอสเซทพลัส เปิดขายกองทุนตราสารหนี้ไทย 2 กองทุน ผลตอบแทน 3.10-3.20% ต่อปี
16 ก.ค. 2555

บลจ.แอสเซทพลัส เปิดขายกองทุนตราสารหนี้ไทย 2 กองทุน ผลตอบแทน 3.10-3.20% ต่อปี
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด  บริษัทหลักทรัพย์จัดการกองทุน (บลจ.) แอสเซท พลัส กล่าวว่า ช่วงนี้บริษัทฯ เสนอขายกองทุนตราสารหนี้ระยะสั้น ที่เน้นลงทุนในตราสารหนี้ไทย อายุประมาณ  4-6 เดือน เนื่องจากสามารถสร้างโอกาสให้ผู้ลงทุนได้รับผลตอบแทนที่น่าสนใจ โดยเฉพาะในภาวะที่อัตราผลตอบแทนของตราสารหนี้ระยะสั้นยังคงมีความผันผวน จากกระแสเงินทุนของผู้ลงทุนต่างชาติ 
บริษัทฯ จะเปิดขายและรับซื้อคืนรอบใหม่กองทุนเปิดแอสเซทพลัสตราสารหนี้ทวีทรัพย์ 8 (ASP-TFIXED8) ในวันที่ 18 ก.ค.นี้ ซึ่งเป็นกองทุนตราสารหนี้ ที่เสนอขายเป็นรอบระยะเวลา โดยรอบการลงทุนนี้ จะเน้นลงทุนในตราสารหนี้ไทย อายุประมาณ 4 เดือน  ผลตอบแทนประมาณ 3.10% ต่อปี 
นอกจากนี้ในวันที่ 23 ก.ค.นี้ บริษัทฯ จะเปิดขายและรับซื้อคืนรอบใหม่กองทุนเปิดแอสเซทพลัสแอ็คทีฟตราสารหนี้ 9 (ASP-ACFIXED9) ซึ่งเป็นกองทุนตราสารหนี้ไทย ที่เปิดเสนอเป็นรอบระยะเวลา โดยรอบการลงทุนนี้ จะมีรอบการลงทุนประมาณ 6 เดือน ผลตอบแทนประมาณ 3.20% ต่อปี